In-numru sebgħa jissemma ħafna fil-kultura tagħna. Il-ġimgħa fiha sebat ijiem u l-qawsalla sebat ilwien . Hemm is- seba' kontinenti u s- seba' ibħra tal-letteratura Medjevali. Is- seba' noti mużikali u s- seba' għeġubijiet tad-dinja tal-qedem. Għandna l-ħrafa ta' Snow White u s- seba' nani u l-ħrafa lokali tas- seba' tronġiet mewwija . Fir-reliġjon nitkellmu fuq is- seba' sagramenti , is- seba' doni tal-Ispirtu s-Santu u s- sebat irjus tad-dnubiet il-mejta. Fi żmien ir-Randan nagħmlu s- seba' visti u s-sawma tas- seba' bukkuni li jirrappreżentaw is- seba' stalletti tad-Duluri. In-numru s-sebgħa nsibuh ukoll f'ħafna idjomi u espressjonijiet. Għandu seba' mitt sena ngħidu għal min ikun fuq ix-xwiek u ma jiflaħx jistenna aktar. Jinten seba' pesti għal min ikun ilu ma jinħasel u jkollu riħa tinten taqsam fuqu. Trid seba' għajnejn biex tħares lejh ngħidu għal min tant ikun sabiħ li par għajnejn ma jkunux biżżejjed biex tiflih sew. Għal xi ħadd qasir u mbaċċaċ, ngħidu donnu seba' soldi fuq xulxin . U għal xi ħadd għadma u ġilda, ngħidu qisu s- seba' snin tal-għaks . Terġa' u tgħid, meta naraw tnejn, wieħed magħlub ħafna u l-ieħor oħxon ferm, ngħidu donnhom is- seba' snin tal-għaks u s-seba' snin tal-abbundanza . Jekk trid li ma jaħrablek xejn, ikollok toqgħod b'seba' għajnejn . Jekk titkellem b'leħen għoli, aktarx nisimgħek tgħajjat minn seba' mili bogħod . U jekk teħlisha għal darba tnejn minn ħalq il-mewt, ikolli ngħid li għandek sebat erwieħ , bħall-qtates. Lil dak li jkun b'kelma jew b'ġest żgħir taf ittellgħu fis-seba' sema . Imma jekk xi ħadd tikbirlu rasu, ngħidu mingħalih laħaq is-seba' sema . U jekk idejjaqna u jxebbagħna sal-ponta ta' mneħirna, ħeqq, nibagħtuh jieħdu seba' snin fejn ma jarax xemx. Min ikollu ħafna kwalitajiet sbieħ, ngħidu għandu s- seba' doni . Imma din l-idjoma ngħiduha wkoll b'mod ironiku għal min ikun batut u msallab. Għal min ikollu ġuħ kbir, ngħidu għandu ġuħ ta' seba' sefturi . U għal min ikun mitluf fl-isbaħ raqda, ngħidu għaddej bis-seba' mija . Imbagħad, għal min iqum kmieni ħafna, ngħidu ilu mqajjem mis- seba' mattinati jew mis-sette mattinati. In-numru sebgħa spiss nużawh biex infissru ripetizzjoni u biex nisħqu fuq xi punt. Għidtlu seba' mitt elf darba biex ma jagħmilx hekk, imma kollu ta' xejn. Iċċassat daqs sebat elef ngħidu għal min ikun skantat, moħħu fis-sħab, iċċassat bil-beraq. Hemm min hu mqareb daqs seba' mija u hemm min hu injorant daqs seba' mija . Meta xi ħaġa taħsadna għax ma konniex nistennewha, ngħidu lanqas f'seba' mitt sena ma bsart li jiġri hekk. Għandna wkoll xi qwiel li fihom jissemma n-numru sebgħa. Xi wħud marbutin mat-temp, bħal dan, Nhar San Pawl it-temp ibiddel seba' darbiet . Jingħad li fil-25 ta' Jannar, il-festa ta' meta San Pawl ikkonverta, it-temp jinbidel kemm-il darba. Ieħor marbut mat-temp qiegħed hekk, Jekk il-qamar ta' Settembru jimla bix-Xlokk, jagħmel ix-Xlokk seba' xhur fis-sena . Il-bdiewa u s-sajjieda kienu jemmnu li jekk f'Settembru l-qamar jimla u jkun riħ mix-Xlokk, ir-riħ jibqa' Xlokk għas-seba' xhur ta' wara. Hemm qwiel oħrajn li jtuna twissija, bħal dan, Bejjiegħ b'għajn waħda, xerrej b'seba' għajnejn . Iwissina biex noqogħdu attenti għal xi difett meta mmorru nixtru. Qawl ieħor jgħidilna, It-tajjeb jidneb seba' darbiet . Ifakkarna li fid-dinja kulħadd jiżbalja, anke t-tajjeb. U mbagħad insibu xi qwiel marbutin ma' superstizzjoni, bħal dan, Meta jmut qassis jiġbed sebgħa . Kienu jemmnu li l-mewta ta' qassis kienet iġġib il-mewt ta' qassisin oħra. Qawl superstizzjuż ieħor jgħid, Min jaqla' laqam għandu seba' snin purgatorju . Mela, mil-lum 'l hemm aħsibha darbtejn, anzi seba' darbiet qabel ma taqla' laqam lil xi ħadd.
In-numru sebgħa